ঘুষ দিয়ে ফেরত চাই। একটা ফোন করতে হবে। ১১০০ নম্বরে ফোন করলেই ব্যবস্থা। অভিযোগ সত্যি হলে যার হাতে ঘুষ দেওয়া হয়েছে, সে নিজে বাড়ি বয়ে এসে ঘুষের টাকা ফিরিয়ে দিয়ে যাবে। নিয়ম চালু হওয়ার কিছু দিনের মধ্যেই বেশ কয়েকজন ঘুষ দিয়ে টাকা ফেরতও পেয়ে গিয়েছেন।
না, এই রাজ্যে নয়। এমন নতুন পদ্ধতি চালু করেছে অন্ধ্রপ্রদেশ সরকার। চন্দ্রবাবু নাইডু সরকারের এই নিয়মে বলা হয়েছে, সরকারি পরিষেবা পেতে কোনও অফিসার বা অন্য কোনও লোককে যদি ঘুষ দিতে হয়ে থাকে, সেকথা নির্দ্বিধায় জানানো যাবে এই হেল্পলাইনে। স্বয়ং মুখ্যমন্ত্রী চন্দ্রবাবুই এই হেল্পলাইনের উদ্যোক্তা বলে জানিয়েছে সংবাদসংস্থা।
১১০০ হেল্পলাইনের পোশাকি নাম দেওয়া হয়েছে ‘পিপল ফার্স্ট’। গত ২৫ মে চালু হওয়া এই প্রকল্পের নামেই বুঝিয়ে দিতে চাওয়া হয়েছে যে, অন্ধ্র সরকার জনগণকে অগ্রাধিকার দিতে চায়। ইতিমধ্যেই বহু ফোন আসতে শুরু করেছে। সরকারি কাজে ঘুষ দেওয়ার অভিজ্ঞতা অনেকেরই রয়েছে। শুধু সরকারি কর্তাদের ঘুষ দেওয়াই নয়, বিভিন্ন পরিষেবা পেতে দালালদের হাতেও অনেক সময়ে টাকা গুঁজে দিতে হয়। সব ক্ষেত্রেই এই হেল্পলাইনে অভিযোগ জানানো যাবে। তবে এই পদ্ধতির কিছু ভয়ও রয়েছে। মিথ্যা অভিযোগ আসতেই পারে। তাই অভিযোগ পাওয়ার পরে তদন্ত করে নিশ্চিত হয়ে তবেই ফেরত দেওয়ার সিদ্ধান্ত নিতে হচ্ছে অন্ধ্র সরকারকে।
এখনও এক মাস বয়স হয়নি এই প্রকল্পের। এর মধ্যেই ৭৫০ জন টেলি-কলার নিয়োগ করা হয়েছে এই প্রকল্পে। তাঁরা ১১০০ নম্বরে আসা ফোন ধরছেন। পাশাপাশি, ফোন করছেন বিভিন্ন সরকারি প্রকল্পের উপভোক্তাদের। শুনছেন তাঁদের অভিজ্ঞতা। সেখান থেকেও কিছু কিছু অভিযোগ মিলছে।
অন্ধ্র সরকারের বক্তব্য, প্রথমত এই পদ্ধতি চালু হলে লোকঠকানোর পরিমাণ কমবে। তা ছাড়া সাধারণ মানুষ সচেতন হলে ঘুষ দেওয়া ও নেওয়া— দুই প্রবণতাই কমবে।